Wara li lbieraħ ħarġu l-ewwel filmati tal-ewwel provi li Destiny Chukunyere kellha fuq il-palk f'Rotterdam fejn se tkun qed tirrappreżenta lil Malta fil-Eurovision Song Contest, kien hemm diversi reazzjonijiet dwar il-libsa roża tlellex li l-kantanta kienet liebsa. Ħafna qalu li l-libsa mhijiex addattat iżda oħrajn faħru l-kuraġġ li kellha Destiny u saħansitra kien hemm min saħaq li min qed jikkritikaha, ma fehem xejn mill-messaġġ li qed tipprova twassal il-kantanta. Fost dawn kitbet id-Deputata Rosianna Cutajar. Insistiet kif Destiny qed tirriġetta l-isterjotipa ta' soċjetà li lin-nisa kontinwament tgħidilhom x'għandhom jagħmlu, kif għandhom jilbsu u kif għandhom jidhru. "Dan għamlitu b'kunfidenza u b'awtonomija, li mhux biss hi ta' lezzjoni għas-soċjetà, iżda hi ukoll deċiżjoni li se tħalli impatt pożittiv fuq tfajliet u nisa li sfortunatament is-soċjetà tipprova tagħġinhom b'mod differenti," saħqet Cutajar, "Jien għandi fiduċja sħiħa f'dak kollu li tagħżel Destiny għaliha innifisha, bħala artista, bħala Maltija u fuq kollox bħala mara." Anke l-kantanta Maltija Corazon Mizzi qabżet għal Destiny. "Mela filli kulħadd iħobbha u f'sekonda kissirnieha għax kixfet il-koxxa," saħqet Mizzi. Intant, Destiny ma tantx għamlet biha l-kritika. Insistiet li tħossha komda bil-libsa. Let me start by saying… Posted by Destiny Chukunyere on Monday, 10 May 2021 "Nidher sabiħa u kuntenta ħafna kif nidher," saħqet Destiny. "Inħossni kunfidenti. Nista' niċċaqlaq, niżżegleg u niżfen!" Intant, fost dawk magħrufa bħala l-bookmakers, Malta għadha fost il-favoriti li tirbaħ. Sal-bieraħ kienet tinsab fl-ewwel post u issa qed tilgħab bejn l-ewwel u t-tieni post, bi Franza tkun ukoll favorita. Huwa normali li wara l-ewwel provi, din il-preferenza tibda tinbidel. Destiny se tkun qed tkanta fl-ewwel semifinali tat-18 ta' Mejju. Jekk tgħaddi, tkanta wkoll fil-finali tas-Sibt 22 ta' Mejju. Madanakollu, dilettanti tal-Eurovision inkluż il-wiwibloggs kellhom kliem ta' tifħir għal Malta. Segwi dan il-filmat: